Il-proġett ta' l-imprenditur Għawdxi Joseph Portelli u l-imsieħba tiegħu Mark Agius u Daniel Refalo f'Ta' Sannat huwa illegali u għandu jitwaqqaf minnufih. Qal dan Moviment Graffitti fi stqarrija l-Ġimgħa u saħaq li l-abbużi minn żviluppaturi bħal Portelli qed iħallu sfreġju sħiħ f'Għawdex. L-NGO qalet li fit-8 ta' Frar 2022 se jinstema' s-smigħ tal-aħħar parti tal-proġett (PA/02087/21) orribbli ftit metri biss 'il bogħod mill-irdumijiet ta' Ta' Ċenċ f'Ta' Sannat, Għawdex. "Dan il-proġett huwa xokkanti mhux biss minħabba l-qerda ambjentali li se jħalli f'żona daqstant ekoloġikament sensittiva u mfittxija għall-isbuħija naturali tagħha, iżda wkoll għaliex huwa karatterizzat minn ksur intenzjonat ta' l-aktar liġijiet bażiċi tal-ippjanar," kompliet l-NGO. Is-saga ta' dan il-proġett bdiet propju fl-2020 meta l-applikanti kienu ssottomew applikazzjoni għal 22 appartament, 15-il garaxx u pixxina. Għalkemm ir-rapport tal-case officer irrakkomanda li l-applikazzjoni tiġi rrifjutata minħabba diversi ksur ta' politiki tal-ippjanar u t-teħid ta' art barra miż-żona tal-iżvilupp (ODZ), wara talba għal modifiki insinifikanti fid-disinn, l-applikazzjoni ġiet approvata. Sadanittant, l-applikanti ssottomew żewġ applikazzjonijiet oħra għal żewġ blokok enormi biswit is-sit tal-ewwel applikazzjoni. B'kollox, dawn il-blokok jammontaw għal 125 appartament – li jagħmel dan il-proġett wieħed mill-akbar proġetti residenzjali li qatt inbnew f'Għawdex. Oġġezzjoni għall-bini ta' 125 appartament f'Ta' Sannat Moviment Graffitti qal li hu evidenti li l-iżviluppaturi qasmu l-proġett fi tliet applikazzjonijiet separati, u użaw ismijiet ta' applikanti differenti, b'intenzjoni li jqarrqu u jevadu proċess ta' skrutinju aktar rigoruż. "Il-qasma ta' proġett wieħed f'applikazzjonijiet differenti hija ċarament illegali, u hija raġuni fiha nfisha biex l-applikazzjonijiet jiġu awtomatikament irrifjutati," kompliet l-NGO. Sostniet ukoll li dawn l-istess tattiċi abbużivi wasslu wkoll għall-ħruġ ta' permess għal bini ta' aktar minn 160 appartament, f'Ta' Kassja, il-Qala, mingħajr ma l-proġett sħiħ qatt ġie eżaminat b'mod ħolistiku fid-dawl tal-impatt estensiv tiegħu fuq l-ambjent u l-komunità. Iż-żewġ proġetti, f'Ta’ Sannat u l-Qala, ġew appellati abbażi tal-illegalitajiet tagħhom, iżda t-talbiet biex jiġu sospiżi x-xogħlijiet sakemm jinqatgħu l-appelli ġew, għal xi raġuni irrifjutati mit-Tribunal tal-Ippjanar (EPRT), qalet l-NGO. "Jekk dawn il-każijiet qatt jintrebħu mill-appellanti u jiġu revokati l-permessi, ix-xogħol fuq dawn il-proġetti massivi se jkun tlesta xorta waħda u d-dannu jkun laħaq sar," żiedet l-NGO fl-istqarrjia l-Ġimgħa. Joseph Portelli japplika biex jissanzjona x-xogħlijiet illegali fil-Qala L-aħħar applikazzjoni f’Ta’ Sannat għal 73 appartament u 60 garaxx tinsab 300 metru biss ’il bogħod mill-irdumijiet ta’ Ta’ Ċenċ, li minbarra l-valur ekoloġiku u xeniku tagħhom, huma wkoll rikonoxxuti bħala Important Bird Area (IBA), kif ukoll tinsab qrib ħafna sit ta’ Natura 2000, qrib Żona Speċjali ta’ Konservazzjoni u qrib Żona Protetta Speċjali. "Din l-aħħar applikazzjoni f’dan il-proġett massiv ukoll qed tiġi rrakkomandata għar-rifjut mill-case officer għaliex il-binja proposta taqbeż il-limitu tal-għoli permess mill-politiki tal-ippjanar rilevanti, iżda fid-dawl ta’ proċess sħiħ li, mill-bidu tiegħu, kien wieħed irregolari, ma niskantaw xejn jekk l-Awtorità tal-Ippjanar terġa’ għal darb’oħra tagħżel li tinjora r-rakkomandazzjonijiet tal-uffiċjali tagħha stess u tfittex li minflok taqdi l-interessi tal-iżviluppaturi," qalet l-NGO. Insistiet ukoll li għal xi raġuni, il-Ministru għall-Ambjent u l-Ippjanar, Aaron Farrugia, għażel li jibqa’ indifferenti quddiem dawn l-abbużi li saru sinonimi mal-iżvilupp f’Malta u f’Għawdex. Moviment Graffitti saħaq li dawn il-manuvri illegali fl-iżvilupp li qed iħallu ħerba sħiħa, b’dannu kbir fuq il-kwalità ta’ ħajjitna u ta’ uliedna, għandhom jitwaqqfu immedjatament. "L-awtoritajiet għandhom ikunu hemm biex iħarsu u jinfurzaw l-liġijiet, mhux jitmexxew mill-interessi tal-iżviluppaturi," qalet l-NGO. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta’ Newsbook minn hawn . .td_uid_3_61f3db26eb8b5_rand.td-a-rec-img{text-align:left}.td_uid_3_61f3db26eb8b5_rand.td-a-rec-img img{margin:0 auto 0 0}